|  |
| --- |
| PRITARTA |
| Klaipėdos miesto savivaldybės |
| tarybos 2017 m. liepos 18 d. |
| sprendimu Nr. T1-207 |

**MEMORANDUMAS**

**DĖL PREVENCIJOS VYKDYMO IR PAGALBOS TEIKIMO ORGANIZUOJANT ŽMONIŲ GELBĖJIMĄ BALTIJOS JŪROS PAPLŪDIMIUOSE**

2017 m. d. Nr.

Lietuvos Respublikos vidaus reikalų ministerija, Valstybės sienos apsaugos tarnyba prie Lietuvos Respublikos vidaus reikalų ministerijos, Policijos departamentas prie Lietuvos Respublikos vidaus reikalų ministerijos, Viešojo saugumo tarnyba prie Lietuvos Respublikos vidaus reikalų ministerijos, Priešgaisrinės apsaugos ir gelbėjimo departamentas prie Lietuvos Respublikos vidaus reikalų ministerijos, Lietuvos kariuomenės Karinės jūrų pajėgos, Klaipėdos miesto savivaldybė, Klaipėdos rajono savivaldybė, Palangos miesto savivaldybė, Neringos savivaldybė, toliau – Šalys,

*remdamosi* Lietuvos Respublikos civilinės saugos įstatymo, Lietuvos Respublikos saugios laivybos įstatymo,Lietuvos Respublikos Vyriausybės 2008 m. gruodžio 30 d. nutarimo Nr. 1378 „Dėl valstybės institucijų pareigų ir įgaliojimų organizuojant, koordinuojant, vadovaujant ir vykdant žmonių paieškos ir gelbėjimo, taip pat teršimo incidentų likvidavimo darbus“ nuostatomis,

*pripažindamos* poreikį skatinti tarpinstitucinį bendradarbiavimą siekiant efektyvios prevencijos, kuri padėtų užkirsti kelią nelaimingiems atsitikimams ar nusikalstamoms veikoms Baltijos jūros priekrantėje,

*siekdamos,* kad skęstančiųjų skaičius Baltijos jūros paplūdimiuose būtų kiek įmanoma mažesnis,

*suprasdamos*, kad būtinas visų Šalių glaudus bendradarbiavimas vykdant prevenciją bei užkertant kelią nelaimingiems atsitikimams ar nusikalstamoms veikoms Baltijos jūros paplūdimiuose,

susitarė dėl šio memorandumo.

**I SKYRIUS**

**MEMORANDUMO TIKSLAS**

1. Šio memorandumo tikslas – sumažinti žuvusių ir skęstančiųjų skaičių Baltijos jūros paplūdimiuose bei užtikrinti, kad asmenys laikytųsi savivaldybių patvirtintų žmogaus saugaus elgesio vandenyje taisyklių.

**II SKYRIUS**

**VEIKLOS KRYPTYS**

2. Memorandumo dalyviai sutaria savo veiklą koordinuoti šiomis kryptimis:

2.1. pagalbos teikimas, bendrų priemonių vykdymas užtikrinant prevenciją Baltijos jūros paplūdimiuose;

2.2. keitimasis informacija apie vykdomas priemones Baltijos jūros ir Kuršių marių paplūdimiuose;

2.3. galimų pažeidimų Baltijos jūros paplūdimiuose fiksavimas, užkardymas ir nutraukimas bei informacijos apie jį perdavimas suinteresuotai institucijai, Šalims vykdant tiesiogines funkcijas;

2.4. esant poreikiui, bendrų prevencijos planų rengimas;

2.5. dalyvavimas kitų Šalių rengiamuose seminaruose, konferencijose ir kt. renginiuose.

**III SKYRIUS**

**BENDRI ŠALIŲ ĮSIPAREIGOJIMAI**

3. Kiekviena Šalis užtikrina:

3.1. kitos Šalies prašymu pagal galimybę skirti turimas parengtas priemones bei personalą vykdant prevencinį darbą Baltijos jūros paplūdimiuose;

3.2. vykdyti glaudų Šalių bendradarbiavimą, prisidedant prie paieškos ir gelbėjimo tarnybos tobulinimo tokiose srityse kaip operacijų planavimas, mokymai, pratybos ir tyrimai bei plėtra;

3.3. pagal poreikį parengti bendrus prevencijos Baltijos jūros paplūdimiuose priemonių planus;

3.4. teikti metodinę pagalbą kitoms Šalims dėl žmonių paieškos ir gelbėjimo;

3.5. vykdyti švietėjišką darbą siekiant informuoti visuomenę apie galimas grėsmes vandenyje.

IV SKYRIUS

BAIGIAMOSIOS NUOSTATOS

4. Memorandumas įsigalioja nuo jo pasirašymo dienos ir galioja neribotą laiką, kol viena iš Šalių nenuspręs nutraukti memorandumo.

5. Memorandumas gali būti nutrauktas bet kuriuo metu raštu informavus Šalis prieš 30 dienų.

6. Memorandumas gali būti pakeistas arba papildytas visų Šalių raštišku susitarimu, kuris yra neatsiejama memorandumo dalis.

7. Bet kuris ginčas, nesutarimas arba pretenzija, kylanti iš arba susijusi su šiuo memorandumu, turi būti išsprendžiami draugiškai Šalių derybomis.

8. Šalių susitikimas šio memorandumo vykdymui aptarti rengiamas du kartus per metus: prieš maudymosi sezono pradžią ir jam pasibaigus. Susitikimą, tarpusavyje suderinusios, inicijuoja vis kita memorandumą pasirašiusi šalis. Susitikimo metu preliminariai nustatoma kito susitikimo data.

9. Šalys tvarką dėl memorandumo vykdymo aptarimo susitikimų organizavimo ir finansavimo nustato pirmo susitikimo metu.

Memorandumas pasirašytas 2017 m. .................................... d. vienodą teisinę galią turinčiais 9 egzemplioriais, po vieną kiekvienai Šaliai.

**MEMORANDUMO ŠALYS:**

Klaipėdos miesto savivaldybė,

atstovaujama Klaipėdos miesto savivaldybės mero Vytauto Grubliausko

Klaipėdos rajono savivaldybė,

atstovaujama Klaipėdos rajono savivaldybės mero Vaclovo Dačkausko

Palangos miesto savivaldybė,

atstovaujama Palangos miesto savivaldybės mero Šarūno Vaitkaus

Neringos savivaldybė,

atstovaujama Neringos savivaldybės mero Dariaus Jasaičio

Valstybės sienos apsaugos tarnybos prie

Lietuvos Respublikos vidaus reikalų ministerijos

Pakrančių apsaugos rinktinė, atstovaujama

Pakrančių apsaugos rinktinės vado Donato Lengvino

Policijos departamento prie Lietuvos Respublikos

vidaus reikalų ministerijos Klaipėdos vyriausiasis

policijos komisariatas,

atstovaujamas Klaipėdos apskrities vyriausiojo

policijos komisariato viršininko pavaduotojo,

atliekančio viršininko funkcijas Raimondo Vaitkevičiaus

Viešojo saugumo tarnybos prie Lietuvos Respublikos

vidaus reikalų ministerijos Klaipėdos dalinys,

atstovaujamas laikinai atliekančio Klaipėdos

dalinio vado funkcijas Anatolijaus Didenko

Priešgaisrinės apsaugos ir gelbėjimo departamento

prie Lietuvos Respublikos vidaus reikalų ministerijos

Klaipėdos apskrities priešgaisrinės gelbėjimo valdyba,

atstovaujama Klaipėdos apskrities priešgaisrinės

gelbėjimo valdybos viršininko pavaduotojo Kastyčio Gedmino

Lietuvos kariuomenės Karinės jūrų pajėgos,

atstovaujamos Karinių jūrų pajėgų vado Arūno Mockaus

PASIRAŠĖ ŠĮ MEMORANDUMĄ